Det bliver den aalborgensiske bordtennisspiller Peter Rosenmeier, som skal bære den danske fane ved indmarchen til de Paralympiske Lege.

Det bliver den 28-årige danske bordtennisspiller Peter Rosenmeier fra IH Aalborg, der skal bære den danske fane ved atlet-indmarchen i forbindelse med de paralympiske leges åbningsceremoni onsdag aften. Det blev offentliggjort ved en reception på den danske ambassade i London. - En fanebærer går forrest og viser vejen. I overført betydning går Peter Rosenmeier altid forrest, og han viser vejen i mange sammenhæng, fortæller næstfomand for Dansk Handicap Idræts-Forbund, John Petersson. - Peter er en markant atlet, der altid har et glimt i øjet. Bordtennisspilleren havde dog ikke selv set fanebærer-opgaven komme. - Jeg blev meget overrasket. Jeg havde slet ikke tænkt på, at det kunne være mig, der fik den ære. - Det bliver fedt. Jeg elsker at være i rampelyset. Så jeg glæder mig til at gå forrest ind på et stadion med 80.000 tilskuere, fortæller Peter Rosenmeier. - Det giver mig et boost, som gør, at jeg glæder mig ekstra meget til onsdag aften. Peter Rosenmeier vandt bronze ved OL i 2004, og i 2008 strøg han til tops og tog guld. Den danske fanebærer spiller sin første kamp på lørdag. Åbningsceremonien vises på DR HD onsdag 29. august kl. 21.25.